ሰባት የአገር ውስጥ ተፎካካሪ የፖለቲካ ፓርቲዎች ግንባር ለመፍጠር ተፈራረሙ
ሰባት የአገር ውስጥ ተፎካካሪ የፖለቲካ ፓርቲዎች አብሮ ለመስራት የሚያስችላቸውን ግንባር ለመፍጠር ተፈራረሙ፡፡ግንባር ለመፍጠር የተፈራረሙት ፓርቲዎችም1. የመላው ኢትዮጵያ አንድነት ድርጅት (መኢአድ)2. የኢትዮጵያ ህዝብ አብዮታዊ ፓርቲ (ኢህአፓ)3. የኢትዮጵያ ዴሞክራቲክ ህብረት (ኢዴህ)4. የኢትዮጵያ ብሄራዊ አንድነት ፓርቲ (ኢብአፓ)5. የአፋር ሕዝቦች ፍትሃዊ ዴሞክራሲያዊ ፓርቲ 6. የአፋር ሕዝብ ነፃነት ፓርቲ 7. የኦሮሞ ሕዝብ ፍትሃዊ ዴሞክራሲያዊ ፓርቲ ናቸው፡፡ከአሁን በፊት በፍትህና እኩልነት ላይ የተመሰረተ ዴሞክራሲና አንድነት የሰፈነባት ኢትዮጵያን ለመፍጠር ፅኑ ትግል ማድረጋቸውን የገለፁት ፓርቲዎቹ ከተናጠል ይልቅ በግንባር ተጣምሮ መስራቱ ውጤታማ የሚያደርግ በመሆኑ በግንባር ለመቀናጀት መወሰናቸውን አስታውቀዋል።ተቀናጅቶ በአንድነት መስራቱ የሃገሪቱ ወቅታዊ የፖለቲካ ሁኔታ የሚፈልገው አንገብጋቢ ጉዳይ ነው ያሉት ፓርቲዎቹ፣ ጅምሩን አገራዊ ለውጥ ለመቀልበስ የሚደረገውን እንቅስቃሴ ለመግታት እንደሚያስችልም ገልጸዋል።ይህንኑ መሠረት በማድረግም ግንባሩን ለመፍጠር የሚያስችላቸውን የስምምነት ሰነድ ፈርመዋል።ሰነዱ ዋናው የግንባሩ መተዳደሪያ ደንብና ፕሮግራም እስከሚዘጋጅ ድረስ እንደሚያገለግልም በስምምነቱ ወቅት ተገልጿል።ፓርቲዎቹ የግንባሩን መተዳደሪያ ደንብና ፕሮግራም በቀጣይ 3 ወራት ውስጥ አዘጋጅተው ይፋ እንደሚያደርጉ አስታውቀዋል፡፡